Gianni Vernetti

Gianni Vernetti a viv a Turin, a l'é marià con Laura de Donato, giornalista. A l'han 4 fieuj.

Biografìa
Dël 1985 a l'é laureasse a la Facoltà d'Architetura dël Politécnich ëd Turin e dal 1985 al 1995 a l'ha praticà la lìbera profession d'architet e urbanista. Dël 1987 a l'ha otnù un Dotorà d'Arserca an Tecnologìa dl'Architetura al Politécnich ëd Milan.

Ufissi polìtich
Dal 1993 al 1999 a l'é stàit Assessor al dësvlup sostnìbil dla Sità ëd Turin con délega ai Travaj Pùblich, Ambient e Riqualificassion Urban-a.

Dël 2001 a l'é stàit votà për la prima vira a la Ciambrea dij Deputà ant le liste dl'Uliv. A l'é stàit Cap-argropament ëd la Margrita ant la Comission Atività Produtive dla Ciambrea dij Deputà. A l'ha fàit part dla Diression Nassional ëd "Democrassìa a l'é Libertà - la Margrita" e responsàbil dël Dipartiment Relassion Antërnassionaj dla Margrita.

Dël 2006 a l'é stàit votà al Senà dla Repùblica e a l'é vnù Sot-segretari a j'Afé Strangé (2006-2008) ant lë scond Govern Prodi.
Durant sò mandà a la Farnesin-a a l'ha avù la délega a le relassion bilateraj tra l'Italia e ij pais ëd l'Asia e dël Passìfich e ai Drit Uman. A l'ha possà vàire inissiative con ël but d'intensifiché ël confront polìtich e la cooperassion polìtica e militar tra l'Italia e vàire pais asiàtich sostnenda pì che 50 mission an tùit ij pais ëd l'Asia/Passìfich. A l'ha coordinà l'assion italian-a an Afgànistan ant la Mission NATO coordinand j'atività d'arcostrussion e ëd dësvlup e possand la Conferensa Antërnassional an sla Giustissia e slë Stat ëd Drit an Afgànistan che a l'é tnusse a Roma dël giugn 2007. An pì a l'ha coordinà la polìtica italian-a an Asia Sentral possand la prima Conferensa Italia-Asia Sentral dlë stèmber 2007 andoa a son stàit fàit marcé vàire proget ëd cooperassion econòmica, comersial e polìtica. A l'ha coordinà l'assion italian-a an tùit ij pais asiàtich dzortut possand vàire proget ëd cooperassion econòmica, sientìfica e universitaria tra l'Italia e l'India, la Cin-a, la Corea dël Sud, ël Vietnam, lë Sri Lanka e ël Pakistan. An pì a l'ha coordinà l'assion italian-a ant ël Passìfich an rivand a l'obietiv ëd fé intré l'Italia ant ël Pacific Islands Forum. An avend avù ëdcò la délega ai Drit Uman, a l'ha arpresentà l'Italia ant ël Consèj dij Drit Uman dle Nassion Unìe e an tùit j'organism antërnassionaj angagià ant la promossion ëd la democrassìa e dij Drit Uman: da la Ciambrea General dle Nassion Unìe a la Community of Democracies. A l'ha coordinà la campagna italian-a për la Moratòria Universal dla Pen-a ëd Mòrt, an coordinand ëdcò l'assion d'arserca dël consens a le Nassion Unìe che a l'ha mnà a l'aprovassion dl'arzolussion ant lë dzèmber dël 2007.

Dël 2008 a l'é stàit votà për un ters mandà a la Ciambrea dij Deputà ant le liste dël Partì Democràtich. A fà part dla Comission Afé Strangé dla Ciambrea dij Deputà e dla Delegassion Italian-a ant la Ciambrea Parlamentar dla NATO. Al moment a l'é Responsàbil Strangé dël Partì Democràtich Europengh e Coordinator ëd la Alliance of Democrats, na rej ëd pì che 60 partì ëd tùit ij continent d'estrassion liberaldemocràtica e progressista, nassùa dël 2004 a Roma andrinta a la Conferensa an sle Relassion Transatlàntiche sostnùa ansema ai Democràtich USA. An costi agn a l'ha possà an Italia e ant ël mond vàire inissiative ëd confront polìtich con ij pì amportant partì democràtich: dai Democràtich USA, al Partì dël Congress Indian, ai partì Democràtich dël Giapon, Hong Kong, Tailandia, al Partì Liberal Canadèis, a Kadima an Israel, ai neuv partì democràtich e liberaj dël continent african. A l'ha coordinà le vàire Conferense Antërnassionaj organisà da la "Alliance of Democrats": an sle relassion transatlàntiche (2004); an sla globalisassion e an sij rapòrt Asia/Euròpa (2005); an sla neuva Agenda Global dij Democràtich (2006 e 2008) e a l'ha sostnù desen-e ëd mission polìtiche an vàire pais dël mond për consolidé la "Alliance of Democrats" e ël confront tra ij Democràtich italian e ij Democrats ant ël rest dël mond.

Dal 2008 a l'é co-Pressident dl'argropament Italian ëd l'Antërnassional Liberal.
Dël 2008 a l'ha fondà l'Antërargropament Parlamentar Italia-Darfur dont a l'é Pressident e a l'é ëdcò Pressident ëd l'Associassion Parlamentar Italia-Israel e dl'Antërargropament Italia-Tìbet.
Dël 2009 a l'ha fondà l'Associassion Ël Coragi dj'Arforme, dont a l'é Pressident.
A coòpera regolarment con vàire "think tank", com ël Policy Progressive Institute e ël Center for American Progress (Washington), l'Istitut dj'Afé Antërnassionaj e Glocus (Roma).

Vernetti, Gianni